
לכבוד
ראש ממשלת ישראל – ח"כ בנימין נתניהו 






משרד ראש הממשלה

קרית הממשלה

ירושלים

גם בפקסימיליה
שלום רב,

הנדון: הקמת תחנת כוח פחמית באשקלון – פרויקט D  -

דיון מחודש בממשלתך נוכח עמדות השרים ונוכח הנסיבות החדשות

הננו שבים ופונים בזאת לכב' בשמה של קואליציה רחבה של אירגוני סביבה וחברה ותושבי דרום הארץ, כדי לבקש דיון מחודש בממשלתך בנחיצותו של פרויקט D להקמת שתי יחידות יצור בהספק של 630 MW כל אחת, המוסקות בפחם בתחנת הכוח רוטנברג באשקלון (להלן – תחנת הכוח הפחמית), אשר הוכרז כתוכנית לאומית 7/4. זאת, על מנת להביא לעצירת המשך קידומו של הפרויקט המקורי כפי שאושר לפני כשבע שנים.

להלן נימוקי פניתינו:

1. בפנייתנו מיום 22.7.2009 מצאנו לנכון להפנות את תשומת ליבך לנימוקים שפירסם השר להגנת הסביבה לעמדה המתנגדת להמשך קידומו של הפרויקט הנדון, ובהם:
1. פליטת מזהמי האויר הצפויים מתחנת הכוח הפחמית מאופיינת בפליטה מוגברת של מזהמי אויר, חלקם מסוכנים ורעילים.
2. הקמת התחנה עומדת בסתירה למחויבות העתידית לצמצום פליטת גזי החממה שעתידה מדינת ישראל לקחת על עצמה בועידת האקלים של האו"ם בקופנהגן השנה. מובן כי אין מקום לקדם תחנה פחמית בהתעלם מתוצאותיה של ועידה זו.
3. הנזק הכלכלי שעלול להיגרם למשק בעקבות הפעלת התחנה הפחמית מוערך בשיעור של למעלה מ- 148 מליוני יורו, וזאת מלבד הפגיעה במעמדה של ישראל בתהליך הצטרפותה לארגון OECD.
4. קיימות דרכים חלופיות לפיתוח משק החשמל לרבות פיתוח אנרגיות מתחדשות והתיעלות אנרגטית.

2. עוד ציינו בפניתנו הקודמת כי שינויים שחלו בעת האחרונה מחזקים את הצורך לבחון מחדש את עמדת הממשלה, בנוגע להמשך קידומו של פרויקט תחנת הכוח הפחמית, בין היתר:
1. גילוי שדות הגז תמר ודלית מעיד על קיומו של פוטנציאל של גז בר הפקה בשיעור של  כ-200 BCM, הצפוי לספק את כל תצרוכת האנרגיה של ישראל לשני העשורים הבאים.
2. קיים פוטנציאל יצור חשמל בלתי מנוצל בתוכניות מאושרות ובשלבי אישור מתקדמים בהיקף של כ-7000 MW.
3. קיימת אפשרות להגדלת הנצילות בתחנות כוח קיימות.
4. טכנולוגיות הפחם התפתחו מאז אושרה התחנה הפחמית, ומימושה של הטכנולוגיה שאושרה עלולה לקבע טכנולוגיה מיושנת ומזהמת ל-50 השנים הבאות לפחות.

3. לכל הנימוקים הללו מתווספת עמדת משרד הבריאות, אשר כלל לא נשקלה במסגרת הליכי אישור הפרויקט, לפיה הקמת התחנה הפחמית תוביל לתוספת תחלואה ותמותה כתוצאה מזיהום האויר שהתחנה תפלוט.

4. אנו פונים לכב' בשעה זו, לפני המועד האחרון להגשת השגות הציבור נגד הפרויקט לוועדה לתשתיות לאומיות שחל מחר (10.8.2009) . 
עד כה נאספו למעלה מ-20,000 השגות, שבכולן תידרש הועדה לתשתיות לאומיות לדון ולהכריע. 
ראוי שבטרם יושקעו המשאבים הציבוריים והזמן בקיומו של דיון באלפי ההשגות שתוגשנה, תקיים ממשלת ישראל בנסיבות החדשות שנוצרו המצדיקות, אפילו לפי עמדת חלק מחבריה, שינוי ההחלטה על קידום הפרויקט.

5. נוכח כל האמור לעיל, ונוכח העובדה שמדובר בפרויקט עתיר משאבים, שהשלכותיו תתפרשנה על פני העשורים הבאים, אנו מבקשים כי הממשלה שבראשותך תקיים דיון מחודש בנסיבות החדשות ובעמדות הסותרות של השרים, על מנת שתשקל מחדש נחיצותו של הפרויקט, ותקבל החלטה על ביטולו או דחייתו של פרויקט D האמור, ועל ביטול הכרזתו כפרויקט תשתית לאומית.


בכבוד רב, 

     ציפי איסר-איציק, ע"ד
 
מנכ"ל אדם טבע ודין

